FI Euroopan unionin virallinen lehti L 97/30

KOMISSION ASETUS (EY) N:o 391/2007,

annettu 11 päivänä huhtikuuta 2007,

neuvoston asetuksen (EY) N:o 861/2006 täytäntöönpanoa koskevista yksityiskohtaisista säännöistä jäsenvaltioille yhteiseen kalastuspolitiikkaan sovellettavien seuranta- ja valvontajärjestelmien toteutuksesta aiheutuvien menojen osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 31 artiklan,

sekä katsoo seuraavaa:

(1) Yhteisö on vuodesta 1990 rahoittanut jäsenvaltioiden toimia kalastuksenvalvonnan ja sääntöjen täytäntöönpanon alalla neuvoston asetuksessa (EY) N:o 2371/2002 (2) vahvistettujen tavoitteiden mukaisesti.

(2) Valvontajärjestelmän tehostamista koskevien parannusten aikaansaaminen kaikkialla yhteisössä on vaikeaa ilman kannustimia, erityisesti kun uutta teknologiaa testataan ja otetaan käyttöön, jos se osoittautuu tarkoituksenmukaiseksi.

(3) Jäsenvaltioiden voimavarat ovat edelleen osoittautuneet riittämättömiksi asetuksen (EY) N:o 2371/2002 mukaisten velvoitteiden täyttämiseen. Erityisesti jäsenvaltiot tarvitsevat yhteisön apua niiden kalastuksen valvonta- ja tarkkailuvalmiuksissa nykyisin esiintyvien erojen ratkaisemiseen.

(4) Asetuksessa (EY) N:o 861/2006 säädetään muiden toimien ohella yhteisön rahoitustoimenpiteistä kalastuksen valvonnan, tarkastusten ja tarkkailun osalta kaudella 2007–2013.

(5) Asetuksen (EY) N:o 861/2006 8 artiklan a alakohdassa säädetään niistä kalastuksen valvontaa ja sääntöjen täytäntöönpanoa koskevista jäsenvaltioiden toimista, jotka ovat kelpoisia yhteisön rahoitustukeen.

(6) Moitteettoman varainhoidon periaatteen mukaisesti jäsenvaltioiden on ilmoitettava selkeästi, mitä sääntöjä on noudatettava, jotta voi saada yhteisön rahoitustukea kalastuksenvalvonnan ja sääntöjen täytäntöönpanon alalla aiheutuviin menoihin.

(7) On tarpeen varmistaa, että tällaisiin toimiin käytettävissä olevat yhteisön varat kohdennetaan tehokkaasti todettujen heikkouksien vähentämiseksi siten, että tarkastukset ovat korkealuokkaisia.

(8) Jäsenvaltioiden olisi arvioitava ohjelmansa ja niiden menojen vaikutukset valvontaan, tarkastuksiin ja tarkkailuun vuosittain koko kaudella 2007–2013.

(9) Menettelyjen yksinkertaistamiseksi neuvoston päätösten 95/527/EY (3), 2001/431/EY (4) ja 2004/465/EY (5) mukaisesti hyväksyttyjä menoja koskevat korvaushakemukset olisi esitettävä 1 päivästä tammikuuta 2007 alkaen tämän asetuksen liitteiden VI ja VII mukaisesti.

(10) Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

ON ANTANUT TÄMÄN ASETUKSEN:

1 artikla

Kohde

Tässä asetuksessa vahvistetaan asetuksen (EY) N:o 861/2006 täytäntöönpanoa koskevat yksityiskohtaiset säännöt yhteisön rahoitusosuudesta jäsenvaltioille yhteiseen kalastuspolitiikkaan kaudella 2007–2013 sovellettavien seuranta- ja valvontajärjestelmien toteutuksesta aiheutuvien menojen osalta.

2 artikla

Määritelmät

Tässä asetuksessa tarkoitetaan ilmaisulla:

a) ’vuotuinen kalastuksenvalvontaohjelma’ jäsenvaltion asetuksen (EY) N:o 861/2006 20 artiklan mukaisesti suunnittelemaa vuosiohjelmaa;

b) ’talousarviositoumus’ toimea, jolla maksuihin tarvittavat määrärahat varaudutaan suorittamaan talousarviosta myöhemmin oikeudellisen sitoumuksen mukaisesti;

c) ’oikeudellinen sitoumus’ toimea, jolla jäsenvaltion tulojen ja menojen hyväksyjä luo tai vahvistaa velvoitteen, josta aiheutuu meno.

3 artikla

Vuotuiset kalastuksenvalvontaohjelmat

1. Jäsenvaltioiden, jotka haluavat saada rahoitusosuuden asetuksen (EY) N:o 861/2006 8 artiklan a alakohdan mukaisesti aiheutuneisiin menoihin, on annettava komissiolle tiedoksi viimeistään kunkin vuoden 31 päivänä tammikuuta vuotuinen kalastuksenvalvontaohjelmansa.

2. Asetuksen (EY) N:o 861/2006 20 artiklassa vaadittujen tietojen lisäksi jäsenvaltioiden on ilmoitettava kalastuksenvalvontaohjelmassaan seuraavat tiedot kunkin hankkeen osalta:

a) vuosiennuste korvaushakemuksista;

b) suunnitellut toimenpiteet, joilla tiedotetaan yleisölle hankkeen saamasta yhteisön rahoitustuesta;

c) kun hankkeessa on kyse alusten ja ilma-alusten hankinnasta ja nykyaikaistamisesta, alus- tai ilma-alustyypin ominaisuudet;

d) liitteen I mukaisesti laadittu kuvaus kaikista keinoista, joita hallinnolla on käytössä kalastuksenvalvonnassa.

3. Yksityiskohtaiset säännöt joidenkin toimien korvauskelpoisuudesta vahvistetaan liitteissä II, III ja IV.

4 artikla

Menoihin sitoutuminen

Jäsenvaltioiden on tehtävä oikeudelliset ja talousarviositoumukset toimista, joiden katsotaan voivan saada asetuksen (EY) N:o 861/2006 21 artiklassa tarkoitetulla päätöksellä myönnetyn rahoitusosuuden, 12 kuukauden kuluessa sen vuoden päättymisestä, jona se sai tiedoksi tällaisen päätöksen.

5 artikla

Korvauskelpoiset menot

Jotta menot olisivat korvauskelpoisia, niiden on:

a) sisällyttävä kalastuksenvalvontaohjelmaan; ja

b) liityttävä johonkin asetuksen (EY) N:o 861/2006 8 artiklan a alakohdassa tarkoitetuista toimista;

c) koskettava hankkeita, joiden kustannukset ylittävät 40 000 euroa ilman arvonlisäveroa, paitsi jos hanke koskee asetuksen (EY) N:o 861/2006 8 artiklan a alakohdan ii tai v alakohdassa tarkoitettuja toimia, tai oltava asianmukaisesti perusteltuja;

d) johduttava jäsenvaltioiden tämän asetuksen 4 artiklan mukaisesti tekemistä oikeudellisista ja talousarviositoumuksista;

e) koskettava tämän asetuksen 8 artiklan mukaisesti toteutettavia hankkeita;

f) oltava yhteisön erityissääntöjen mukaisia, jos tällaisia sääntöjä sovelletaan.

6 artikla

Joihinkin toimiin liittyvät korvauskelpoiset menot

1. Uudesta valvontatekniikasta aiheutuneet menot ovat korvauskelpoisia siinä määrin, kuin tekniikka on liitteen II mukaista ja sitä käytetään kalastuksen seurantaan ja valvontaan kyseisen jäsenvaltion ilmoituksen mukaisesti.

2. Ilma-alusten ja alusten hankinnasta ja nykyaikaistamisesta aiheutuneet menot ovat korvauskelpoisia siinä määrin, kuin alukset ovat liitteen III mukaisia ja niitä käytetään kalastuksen seurantaan ja valvontaan kyseisen jäsenvaltion ilmoituksen mukaisesti vähintään 25 prosenttia niiden toiminta-ajasta.

3. Koulutuksesta ja vaihto-ohjelmista sekä seminaareista ja tiedotusvälineistä aiheutuneet menot ovat korvauskelpoisia siinä määrin kuin ne ovat liitteen IV mukaisia. Tällaisiin menoihin voivat kuulua muun muassa seuraavat:

a) kalastuksen tarkkailumenetelmät;

b) yhteistä kalastuspolitiikkaa ja erityisesti valvontaa koskeva yhteisön lainsäädäntö;

c) kalastuksenvalvontatekniikoiden käyttö;

d) sovellettavan valvontajärjestelmän täytäntöönpano jäsenvaltioissa yhteisen kalastuspolitiikan sääntöjen mukaisesti.

7 artikla

Korvauksen ulkopuolelle jäävät menot

1. Menot eivät ole korvauskelpoisia, jos ne ovat aiheutuneet ennen 1 päivää tammikuuta sinä vuonna, jona vuotuinen kalastuksenvalvontaohjelma on jätetty komissiolle.

2. Arvonlisävero (alv) ei ole korvauskelpoinen.

3. Liitteessä V vahvistetaan ohjeellinen luettelo menoista, jotka eivät ole korvauskelpoisia.

8 artikla

Hankkeiden toteutus

1. Hankkeet on aloitettava ja päätettävä vuotuisessa kalastuksenvalvontaohjelmassa olevan aikataulun mukaisesti.

2. Aikataulussa on ilmoitettava hankkeiden suunniteltu aloitus- ja päättämispäivä.

9 artikla

Hankkeiden toteuttamatta jättäminen ja viivästymiset

Jos jäsenvaltio päättää jättää kaikki sellaiset hankkeet, joille on myönnetty rahoitusosuus, tai osan niistä toteuttamatta, tai hankkeissa on viivästymiä, jäsenvaltion on välittömästi ilmoitettava komissiolle kirjallisesti seuraavat seikat:

a) vaikutukset, myös rahalliset vaikutukset, sen vuotuiseen kalastuksenvalvontaohjelmaan;

b) syyt viivästymiseen tai toteuttamatta jättämiseen;

c) suunniteltu uusi toteutusaikataulu.

10 artikla

Ennakot

1. Komissio voi jäsenvaltion perustellusta hakemuksesta myöntää kullekin hankkeelle ennakkoa enintään 50 prosenttia asetuksen (EY) N:o 861/2006 21 artiklassa säädetyllä päätöksellä myönnetystä rahoitusosuudesta. Ennakon määrä vähennetään kyseiselle jäsenvaltiolle tätä hanketta varten myönnetyn rahoitusosuuden välimaksuista ja loppumaksusta.

2. Jäsenvaltion hakemuksen liitteenä on oltava oikeaksi todistettu jäljennös asianomaisen hallinnonalan ja toimittajan välisestä sopimuksesta.

3. Jollei jäsenvaltion toimivaltainen viranomainen tee sitovaa oikeudellista sitoumusta tämän asetuksen 4 artiklassa säädetyssä ajassa, myönnetty ennakko on maksettava takaisin viipymättä.

11 artikla

Korvaushakemukset

1. Jäsenvaltioiden on toimitettava korvaushakemuksensa komissiolle yhdeksän kuukauden kuluessa menojen aiheutumisesta.

2. Korvaushakemuksiin on sisällyttävä liitteessä VI luetellut seikat, ja ne on laadittava liitteessä VII vahvistetun lomakkeen mukaisesti.

3. Korvaushakemuksia jättäessään jäsenvaltioiden on tarkistettava ja todistettava, että menot ovat aiheutuneet asetuksessa (EY) N:o 861/2006, tässä asetuksessa ja asetuksen (EY) N:o 861/2006 21 artiklassa tarkoitetussa päätöksessä säädettyjen edellytysten sekä julkisia hankintoja koskevien sääntöjen mukaisesti. Hakemuksessa on oltava liitteessä VII vahvistetun lomakkeen mukainen toimitetun kirjanpitoaineiston täsmällisyyttä ja todenperäisyyttä koskeva vakuutus.

4. Alle 20 000 euron määrää koskevia hakemuksia ei käsitellä, ellei niitä ole asianmukaisesti perusteltu. Hakemukset voidaan ryhmittää uudelleen.

5. Sellaisia hankkeita koskevat hakemukset, joita ei ole saatettu loppuun tämän asetuksen 8 artiklassa tarkoitetun aikataulun mukaisesti, voidaan hyväksyä vain silloin kun viivästyminen on asianmukaisesti perusteltu. Jos näitä hakemuksia ei hyväksytä, yhteisön määrärahat vapautetaan.

6. Jos komissio katsoo, ettei hakemus täytä asetuksessa (EY) N:o 861/2006, tässä asetuksessa, asetuksen (EY) N:o 861/2006 21 artiklassa säädetyssä päätöksessä tai yhteisön lainsäädännössä vahvistettuja julkisten hankintojen edellytyksiä, se pyytää jäsenvaltiota jättämään asiaa koskevat huomautuksensa asetetussa määräajassa. Jos tutkinta vahvistaa, etteivät edellytykset täyty, komissio evää kyseessä olevien menojen korvaamisen joko kokonaan tai osittain ja vaatii tarvittaessa, että maksetut ennakot palautetaan.

12 artikla

Valuutta

1. Kaikki kalastuksenvalvontaohjelmat, menojen korvaushakemukset ja ennakkojen maksupyynnöt on ilmoitettava euroina.

2. Korvaukset maksetaan euroina sen vaihtokurssin mukaan, joka julkaistaan Euroopan unionin virallisen lehden C-sarjassa sinä päivänä, kun komission menoja hyväksyvä yksikkö laatii maksu- tai perintämääräyksen.

3. Jäsenvaltioiden, jotka eivät osallistu talous- ja rahaliiton kolmanteen vaiheeseen, on ilmoitettava käytetty vaihtokurssi.

13 artikla

Tilintarkastukset ja rahoitusoikaisut

Jäsenvaltioiden on toimitettava komissiolle ja tilintarkastustuomioistuimelle kaikki niiden pyytämät tiedot asetuksen (EY) N:o 861/2006 28 artiklassa tarkoitettuja tarkastuksia ja rahoitusoikaisuja varten.

14 artikla

Jäsenvaltioiden kertomukset

1. Jäsenvaltioiden on toimitettava komissiolle tiedot, joiden avulla komissio voi tarkistaa, kuinka rahoitusosuutta on käytetty, ja arvioida tässä asetuksessa säädettyjen toimenpiteiden vaikutuksia valvonta-, tarkastus- ja tarkkailutoimiin.

2. Lisäksi jäsenvaltioiden on:

a) toimitettava komissiolle kunkin vuoden 31 päivään maaliskuuta mennessä edeltävän vuoden kalastuksenvalvontaohjelmaa koskeva väliarviointikertomus, joka sisältää seuraavat tiedot: i) loppuun saatetut hankkeet ja kalastuksenvalvontaohjelman toteuttamisaste; ii) ennuste kuluvan ja tulevan vuoden korvaushakemuksista; iii) hankkeiden vaikutukset kalastuksenvalvontaohjelmiin ohjelmassa lueteltuja indikaattoreita käyttäen; iv) alkuperäiseen kalastuksenvalvontaohjelmaan tehdyt mukautukset;

b) toimitettava komissiolle 31 päivään maaliskuuta 2014 mennessä lopullinen arviointikertomus, joka sisältää seuraavat tiedot: i) loppuun saatetut hankkeet; ii) hankkeiden kustannukset; iii) vaikutukset kalastuksenvalvontaohjelmiin ohjelmissa lueteltuja indikaattoreita käyttäen; iv) alkuperäisiin kalastuksenvalvontaohjelmiin tehdyt mukautukset; v) rahoitusosuuden vaikutukset kalastuksenvalvontaohjelmiin koko kauden 2007–2013 aikana.

15 artikla

Siirtymäsäännökset

Päätösten 95/527/EY, 2001/431/EY ja 2004/465/EY mukaisesti hyväksyttyihin menoihin liittyvän rahoitusosuuden korvaushakemukset esitetään 1 päivästä tammikuuta 2007 alkaen tämän asetuksen liitteiden VI ja VII mukaisesti.

16 artikla

Voimaantulo

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä huhtikuuta 2007. Komission puolesta Joe BORG Komission jäsen

(1) EUVL L 160, 14.6.2006, s. 1.

(2) EYVL L 358, 31.12.2002, s. 59.

(3) EYVL L 301, 14.12.1995, s. 30.

(4) EYVL L 154, 9.6.2001, s. 22.

(5) EUVL L 157, 30.4.2004, s. 114, oikaisu EUVL L 195, 2.6.2004, s. 36. Päätös sellaisena kuin se on muutettuna päätöksellä 2006/2/EY (EUVL L 2, 5.1.2006, s. 4).

LIITE I Kuvaus jäsenvaltiolla kalastuksen seurannassa ja valvonnassa käytössä olevista keinoista Tämän asetuksen 3 artiklan 2 kohdan d alakohdassa tarkoitettuun kuvaukseen keinoista, joita jäsenvaltiolla on käytössä kalastuksenvalvonnassa, on sisällyttävä seuraavat seikat: a) lyhyt kuvaus kalastuksenvalvonnasta vastaavista hallinnollisista elimistä kansallisella, alueellisella ja paikallistasolla; b) lyhyt kuvaus henkilöresursseista, laitteista (erityisesti käytössä olevien alusten, ilma-alusten ja helikopterien lukumäärä) ja tärkeimmistä toimista, jotka on toteutettu edellisenä vuonna yhteisen kalastuspolitiikan sääntöjen mukaisten velvoitteiden täyttämiseksi; c) euroina ilmaistu kalastuksenvalvonnan vuositalousarvio, jossa on yksityiskohtaiset tiedot kalastuksenvalvontaan käytettävien keinojen investoinneista ja juoksevista kuluista (tiedot luokittain, myös henkilöresurssit).

LIITE II Ohjeellinen luettelo korvauskelpoisista valvontatekniikan menoeristä Seuraavat menot ovat korvauskelpoisia: a) Tietokonelaitteiden ja tietoverkkojen (myös kaukopaikannusvalmiuden) hankinta, asennus ja tekninen apu kalastustoimien seurantaan, valvontaan ja tarkkailuun liittyvän tehokkaan ja turvallisen tiedonvälityksen varmistamiseksi. Teknisestä avusta aiheutuneet menot ovat korvauskelpoisia kaksi vuotta asennuksesta. b) Seuraavien laitteiden hankkiminen ja asentaminen: i) sähköiset paikannuslaitteet, joiden avulla kalastuksenseurantakeskus voi seurata aluksia satelliittiseurantajärjestelmää (VMS) käyttäen; ii) sähköiset tietojen tallennus- ja välityslaitteet, joiden avulla kalastustoimia koskevat tiedot voidaan välittää alukselta. Laitteiden on oltava asiaa koskevien yhteisön sääntöjen vaatimusten mukaisia. c) Sellaisten mikrotietokoneiden, kannettavien tietokoneiden ja kämmentietokoneiden hankinta, jotka on tarkoitettu kalastukseen liittyvien tietojen säilyttämiseen ja käsittelemiseen. d) Kalastustoimien valvonnassa käytettävään uuteen teknologiaan ja sen käyttöön ottamiseen liittyvät pilottihankkeet.

LIITE III Ohjeellinen luettelo kalastuksenvalvontaan käytettävien ilma-alusten ja alusten hankintaan ja nykyaikaistamiseen liittyvistä korvauskelpoisista menoeristä Seuraavat menot ovat korvauskelpoisia: a) Kiinteäsiipiset ilma-alukset, miehittämättömät ilma-alukset ja helikopterit sekä niiden kalastuksenvalvontaan tarkoitetut laitteet. Erityisesti paikannus-, tiedonanto- ja navigointilaitteet ja -ohjelmistot, jotka on asennettu alukselle ja jotka kuuluvat aluksiin tai ilma-aluksiin, joita käytetään kalastustoiminnan tarkastuksiin ja tarkkailuun ja joiden avulla tietoja voidaan vaihtaa alusten tai ilma-alusten ja kalastuksen valvontaviranomaisten välillä. b) Vanhentuneet laitteet korvaavat laitteet, joilla tehostetaan kalastuksenvalvontaa. Konehuoneen, ohjaamon, alukselle nousuun ja alukselta poistumiseen liittyvien laitteiden nykyaikaistamiskulut ovat myös korvauskelpoisia. c) Yhteysalukset (mm. Searider-/RIB-veneet) asennettuine laitteineen ja moottoreineen, nostotaavetit ja -kurjet (myös hydrauliset järjestelmät ja asennus), pääalukseen yhteysalusten vuoksi tehtävät muutokset (esim. kannen ja kansirakenteiden vahvistaminen). d) Aluksen käyttövoimajärjestelmän tärkeimmät osat, kuten potkurijärjestelmät, vaihdelaatikot, uudet pää- ja apukoneistot. e) Tiedonantojen luottamuksellisuuden varmistavat laitteet, kuten koodaus- ja salauslaitteet. f) Alukselle asennettavat vesitiiviit mikrotietokoneet.

LIITE IV Ohjeellinen luettelo koulutukseen ja vaihto-ohjelmiin sekä seminaareihin ja tiedotusvälineisiin liittyvistä korvauskelpoisista menoeristä a) Seuraavat menot ovat korvauskelpoisia: i) luentosalien vuokraus; ii) koulutukseen ja seminaareissa käytettävien laitteiden hankinta tai vuokraus; iii) sellaisten kouluttajien palkkiot, jotka eivät toimi tehtävässä jäsenvaltion tai yhteisön virkamiehinä; iv) kursseille osallistuvien tarkastajien, virallisten syyttäjien, tuomareiden ja kalastajien sekä koulutushenkilöstön matka- ja oleskelukulut; v) seminaareja, koulutusta tai tiedonvälitystä varten tarvittavien materiaalien kuten kirjojen, julisteiden, cd- ja dvd-levyjen, videoiden, lehtisten ja mainospalkkien hankintaan tai painatukseen liittyvät menot. b) Menot ovat korvauskelpoisia siinä laajuudessa kuin ne ovat korvauskelpoisia asiaa koskevien kansallisten sääntöjen mukaan.

LIITE V Ohjeellinen luettelo ei-korvauskelpoisista menoeristä Seuraavat menot eivät ole korvauskelpoisia: a) vuokra- ja leasing-sopimukset; b) laitteet, joita ei käytetä yksinomaan kalastuksenvalvontaan, esim. mikrotietokoneet, kannettavat tietokoneet, skannerit, tulostimet, matkapuhelimet, puhelinkeskukset, kannettavat radiopuhelimet, mittanauhat, viivoittimet ja muut vastaavat välineet, videot sekä valokuvauslaitteet; c) vaatteet ja jalkineet, mm. univormut ja suojapuvut, ja tavanomaiset henkilökohtaiset varusteet; d) juoksevat ja ylläpitokulut, kuten televiestintäkulut, rahoituskorot, vakuutukset ja polttoaine; e) minkä tahansa korvauskelpoisen kohteen käyttövalmiuden säilyttämiseen tarvittavat varaosat; f) ajoneuvot ja moottoripyörät; g) rakennukset ja tontit; h) palkat ja lisät.

LIITE VI Korvaushakemusten sisältö Korvaushakemuksissa on annettava seuraavat tiedot: a) Kirje, jossa mainitaan haetun korvauksen kokonaissumma. Kirjeessä on mainittava selkeästi seuraavat seikat: i) komission päätös, johon hakemuksessa viitataan (asianomainen artikla ja liite); ii) komissiolta haettava määrä euroina ilman arvonlisäveroa; iii) hakemustyyppi (ennakkorahoitus, välimaksu, loppumaksu); iv) pankkitili, jolle korvaus maksetaan. b) Menoilmoitus liitteessä VII vahvistetulla lomakkeella (yksi komission päätöstä kohti). c) Luettelo, joka sisältää seuraavat tiedot: i) hankkeen nimi tai hankkeiden nimet ja viittaus vuotuiseen kalastuksenvalvontaohjelmaan tai ohjelmiin, johon hanke tai hankkeet sisältyvät; ii) viittaus sopimukseen, johon laskut liittyvät; iii) luettelo liitteenä olevista laskuista, jotka liittyvät hankkeeseen (laskujen lukumäärä ja summat ilman alv:tä). d) Kustakin hankkeesta, josta haetaan korvausta, seuraavat asiakirjat: i) alkuperäiset laskut tai niiden oikeaksi todistetut jäljennökset; ii) sovellettu vaihtokurssi, jos laskut eivät ole euromääräisiä; iii) alkuperäinen maksutosite tai sen oikeaksi todistettu jäljennös kaikista liitteenä olevista laskuista; iv) asiakirja, jossa todetaan tulevat maksuerät (tarvittaessa) ja niiden suunnitellut maksupäivät; v) oikeaksi todistettu jäljennös sopimuksesta, johon lasku liittyy; vi) kalastuksenvalvonnassa käytettävän aluksen, ilma-aluksen tai miehittämättömän ilma-aluksen vuotuinen käyttö prosenttimäärinä ja päivinä; vii) tiedot julkisista hankinnoista: Euroopan unionin virallisessa lehdessä julkaistuista tarjouskilpailuilmoituksista on liitettävä mukaan jäljennös. Jos ilmoituksia ei ole julkaistu Euroopan unionin virallisessa lehdessä, edunsaajan on todistettava, että yhteisön julkisia hankintoja koskevaa lainsäädäntöä on noudatettu, ja perusteltava, miksei yhteisön menettelyjä ole noudatettu. Kokonaan tai osittain kalastuksenvalvontaan käytettävistä aluksista ja ilma-aluksista aiheutuneisiin menoihin ei EY:n perustamissopimuksen 296 artiklan mukaisesti voida soveltaa mitään poikkeuksia yhteisön hankintasäännöistä; viii) lyhyt kuvaus toimesta ja tarkka selvitys siitä, mitä sillä on saavutettu, sekä lyhyt arvio investoinnin vaikutuksista kalastuksen valvontaan ja tarkkailuun. Ennuste menoerien tulevasta käytöstä olisi myös liitettävä mukaan; ix) pilottihankkeisiin tai tiedotusvälineisiin liittyvistä menoista pitäisi olla mukana myös loppuraportti tai päätösasiakirja; x) koulutuksen ja seminaarien yhteydessä on mainittava tarvittavat tiedot aiheesta, puhujista ja osallistujista.